**Sabrina Rachel Cohen-Hatton** (s. 1983) on brittiläinen palomies, psykologi ja kirjailija. Hän toimii West Sussexin palo- ja pelastuslaitoksen johtajana. Hän on yksi Britannian harvoista juutalaisista naispalomiehistä. Naistenlehti *Marie Claire* nimesi hänet vuonna 2019 kymmenen innostavan naisen *Future Shapers* -listalleen.

Cohen-Hattonin johtaman tutkimuksen tulosten pohjalta Britannian pelastustoimen tilannejohtajille luotiin uusi päätöksenteon hallintaprosessi, jonka avulla heidän on helpompi tehdä hälytystehtävillä analyyttisiä päätöksiä. Tutkimustulokset johtivat Britannian kansalliseen onnettomuuksien tilannejohtamisen toimintaohjeistukseen tehtyihin muutoksiin, jotka on otettu käyttöön Britannian kaikissa pelastuslaitoksissa.

Varhaiset vuodet
----------------

Cohen-Hatton on kotoisin Etelä-Walesin Marshfieldistä läheltä Cardiffia. Hänen äitinsä oli juutalaistaustainen walesilainen ja hänen isänsä oli syntynyt Israelissa. Perhe ei kuitenkaan ollut tekemisissä Walesin juutalaisyhteisön kanssa. Cohen-Hatton opiskeli Bassaleg Schoolissa.

Cohen-Hattonin isä kuoli aivokasvaimeen hänen ollessaan yhdeksänvuotias, ja hänen äitinsä kärsi sen jälkeen mielenterveysongelmista. Perhe kärsi köyhyydestä, ja Cohen-Hatton joutui 15-vuotiaana asunnottomaksi, mistä hänen koulunsa oli tietoinen, mutta ei auttanut häntä. Koulun päätyttyä Cohen-Hatton asui hylätyssä rakennuksessa, jossa hän joutui antisemitistisen hyökkäyksen kohteeksi. Hän vietti kaikkiaan kaksi vuotta asunnottomana tai ilman vakinaista asuinpaikkaa. Hän ansaitsi rahaa myymällä *The Big Issue* -lehteä ja sai säästettyä tarpeeksi saadakseen asunnon.

Työura
------

Asunnottomuutensa aikana Cohen-Hatton kiinnostui palomiehen työstä. Asunnon saatuaan hän haki töihin 30 eri palolaitokselle ympäri Britanniaa ja sai paikan kotiseudultaan Etelä-Walesista ollessaan 18-vuotias. Hän sai seuraavien vuosien aikana useita ylennyksiä, ja 25-vuotiaana hänestä tuli paloasemansa päällikkö. Myöhemmin urallaan hän on toiminut apulaiskomissaarina Lontoon palolaitoksella, poliisivoimien sekä palo- ja pelastuslaitoksen tarkastamolla (*Her Majesty’s Inspectorate of Constabulary and Fire & Rescue Services*) ja Surreyn palo- ja pelastuslaitoksella. Hänet nimitettiin West Sussexin palo- ja pelastuslaitoksen johtajaksi syyskuussa 2019.

Britannian palomiehistä naisia on 3,1 prosenttia. Cohen-Hatton on kertonut toivovansa, että alalle hakeutuisi enemmän naisia. Hän on muun muassa käynyt puhumassa koululaisille innostaakseen tyttöjä ryhtymään palomiehiksi.

Opinnot ja tutkimustyö
----------------------

Cohen-Hatton esittelemässä tutkimustuloksiaan.
Palomiehen työnsä rinnalla Cohen-Hatton opiskeli psykologiaa, josta hän teki ensin kandidaatin ja myöhemmin maisterin tutkinnon. Hän ryhtyi opiskelemaan, kun hänen kihlattunsa (nykyisen aviomiehensä) pelastusyksikkö joutui palopaikalla onnettomuuteen, jossa yksi yksikön palomiehistä paloi pahoin. Cohen-Hatton ei aluksi tiennyt, oliko loukkaantunut palomies hänen kihlattunsa. Hän on sanonut kokemuksen innostaneen häntä opiskelemaan psykologiaa, jotta voisi vähentää inhimillisiä virheitä ja tehdä palomiehen työstä turvallisempaa.

Pian lapsensa syntymän jälkeen Cohen-Hatton aloitti filosofian tohtorin opinnot Cardiff Universityn biologisen psykologian laitoksella. Hän kirjoitti väitöskirjan ja suoritti tutkinnon kolmessa vuodessa. Sen jälkeen hän teki National Fire Chiefs Councilin toimeksiannosta tutkimuksen palomiesten päätöksenteosta hälytyksissä. Tutkimusprojektissa pelastustoimen kenttäjohtajille annettiin kypäräkamerat, jotka kuvasivat heidän toimintaansa hälytystehtävillä. Kuvatun materiaalin perusteella Cohen-Hatton totesi, että palomiesten päätöksistä vain 20 prosenttia perustui tilanteen analysointiin ja 80 prosenttia tehtiin intuition perusteella.

Cohen-Hattonin johtaman tutkimuksen tulosten avulla luotiin uusi päätöksenteon hallintaprosessi, jonka avulla tilannejohtajien on helpompi huomioida päätöksenteossaan hälytystehtävällä tehtävien päätösten tavoitteet, seuraukset, riskit ja hyödyt. Sitä käyttäneiden palomiesten tilannetietoisuus oli vanhaan päätöksentekomalliin verrattuna viisinkertainen. Tutkimuksen tulosten pohjalta Britannian kansalliseen onnettomuuksien tilannejohtamisen toimintaohjeistukseen tehtiin muutoksia, jotka on otettu käyttöön Britannian kaikissa pelastuslaitoksissa.

Cohen-Hatton kirjoitti elämästään, palomiehen työstään ja tutkimuksistaan kirjan *The Heat of the Moment*, joka julkaistiin huhtikuussa 2019.

Yksityiselämä
-------------

Cohen-Hatton on naimisissa palomies Mike Hattonin kanssa. Heillä on tytär Gabriella. Cohen-Hatton toimii *The Big Issuen* lähettiläänä.

Lähteet
-------

1. ↑  Cohen, Sabrina Rachel: Understanding the origin of Pavlovian-instrumental interactions *ORCA*.  2013. Cardiff University. Viitattu 16.4.2020. (englanniksi)
2. ↑  Chief officers West Sussex County Council. Viitattu 16.4.2020. (englanniksi)
3. 1 2 3 4 5  Frazer, Jenni: 'I was a homeless teen, but now I'm a firefighter with a PhD'  1.8.2019. The Jewish Cronicle. Viitattu 16.4.2020. (englanniksi)
4. 1 2 3 4 5 6  Goddard, Sophie: Meet the Future Shapers of 2019 who are inspiring women worldwide  19.9.2019. Marie Claire. Viitattu 16.4.2020. (englanniksi)
5. 1 2 3 4 5 6 7  Deacon, Thomas: Why firefighters are able to run toward danger and take instant decisions – fire chief's groundbreaking study  24.2.2018. Wales Online. Viitattu 16.4.2020. (englanniksi)
6. 1 2  Kendrick, Laura: Meet our innovators – Sabrina Cohen-Hatton  10.10.2018. Cardiff University. Viitattu 16.4.2020. (englanniksi)
7. 1 2 3  Lobb, Adrian: ‘I was living on the streets at 15. The Big Issue saved me’  4.12.2019. The Big Issue. Viitattu 16.4.2020. (englanniksi)
8. ↑  2018 Honorary Fellows Cardiff University. Viitattu 16.4.2020. (englanniksi)
9. ↑  Deacon, Thomas: Surrey fire boss went from living on streets to one of UK's most senior firefighters  24.4.2019. Surrey Live. Viitattu 16.4.2020. (englanniksi)
10. ↑  New Chief Fire Officer appointed at West Sussex Fire and Rescue  2.9.2019. Spirit FM. Viitattu 16.4.2020. (englanniksi)
11. ↑  Firefighter Sabrina Cohen-Hatton 'defying stereotypes'  15.5.2019. BBC. Viitattu 16.4.2020. (englanniksi)
12. ↑  CFOA Research National Fire Chiefs Council. Viitattu 16.4.2020. (englanniksi)
13. ↑  The Heat of the Moment: Life and Death Decision-Making From a Firefighter (Hardback) Waterstones. Viitattu 16.4.2020. (englanniksi)
14. ↑  Shilling, Jane: Must reads  13.2.2020. Daily Mail. Viitattu 16.4.2020. (englanniksi)
15. ↑  Senior firefighter who spent her teenage years homeless appointed ambassador for The Big Issue to inspire others  15.4.2019. ITV. Viitattu 16.4.2020. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* ISNI

 |

 |